Għaliex il-Kummissjoni qed tipproponi Aġenda ġdida Kontra t-Terroriżmu? It-terroriżmu għadu theddida reali u attwali. Kif imħabbar fl-Istrateġija tal-Unjoni tas-Sigurtà tal-UE għall-2020 sal-2025, hija meħtieġa Aġenda ġdida Kontra t-Terroriżmu biex tiġġieled b'mod effettiv l-ideoloġiji estremisti, tipprevjeni r-radikalizzazzjoni u tipproteġi aħjar l-ispazji pubbliċi fil-mira tat-terroristi, filwaqt li tippromwovi l-implimentazzjoni sħiħa tar-regoli u l-għodod eżistenti. L-Aġenda tibbaża fuq it-tagħlimiet meħuda mit-theddida tat-terroriżmu li qed tevolvi biex iżżid il-kooperazzjoni fil-livell tal-UE, issaħħaħ l-għodod disponibbli u meta jkun meħtieġ timla l-lakuni politiċi u operazzjonali, bl-għan li tantiċipa, tipprevjeni, tipproteġi u tirreaġixxi aħjar għat-terroriżmu. X'għamlet s'issa l-UE fil-ġlieda kontra t-terroriżmu? L-UE adottat liġijiet u żviluppat għodod biex tiġġieled it-terroriżmu b'ħafna modi importanti: Fl-2018, il-Kummissjoni kienet ipproponiet leġiżlazzjoni li tiżgura li l-kontenut terroristiku jitneħħa mill-internet fi żmien siegħa u li l-fornituri tas-servizzi online jkollhom rwol aktar attiv fid-detezzjoni ta' kontenut ta' dan it-tip. Din il-proposta bħalissa qed tiġi diskussa mill-Parlament Ewropew u mill-Kunsill, u hemm bżonn ta' ftehim rapidu. Sakemm jintlaħaq qbil dwar dawn ir-regoli l-ġodda tal-UE, il-Kummissjoni qed taħdem mal-Istati Membri, mal-Europol u mal-industrija fuq bażi volontarja. Flimkien mal-Europol, il-kumpaniji żviluppaw “bażi tad-data tal-hashes”, li tippermetti li l-kontenut identifikat bħala dannuż jiġi ttikkettat elettronikament, u b'hekk jiġi evitat li jerġa' jitfaċċa. Il-bażi tad-data fiha aktar minn 300,000 hash unika ta' vidjows u immaġini terroristiċi magħrufin. L-Unità ta' Indikazzjoni ta' Kontenut fuq l-Internet tal-UE fil-Europol tiskenja ukoll l-internet għal materjal terroristiku online. Sa mill-ħolqien tagħha f'Lulju 2015, hija rreferiet aktar minn 100,000 biċċa kontenut lill-kumpaniji tal-internet, b'aktar minn 25,000 minnhom ikunu fl-2019. Barra minn hekk, f'Ottubru 2019, il-Kummissjoni, l-Istati Membri u l-fornituri tas-servizzi online, impenjaw ruħhom għal Protokoll ta' Kriżi tal-UE – mekkaniżmu ta' reazzjoni rapida biex trażżan it-tixrid virali ta' kontenut terroristiku u kontenut estremist vjolenti online. Fl-2011, il-Kummissjoni waqqfet in-Network ta' Sensibilizzazzjoni dwar ir-Radikalizzazzjoni. Illum, dan ilaqqa' flimkien madwar 6,500 prattikant minn madwar l-Ewropa, bħal assistenti soċjali, edukaturi, riċerkaturi, u professjonisti li jaħdmu fil-ħabsijiet. Huwa jippermettilhom jitgħallmu minn xulxin, jiżviluppaw l-aħjar prattiki, u jiksbu ħiliet u kunfidenza biex jindirizzaw l-estremiżmu vjolenti. Fl-2017 il-Kummissjoni waqqfet ukoll Grupp ta' Esperti ta' Livell Għoli tal-Kummissjoni dwar ir-Radikalizzazzjoni, biex jgħin fl-iżvilupp ta' politiki ta' prevenzjoni tal-UE u jtejjeb il-kooperazzjoni fost il-partijiet ikkonċernati differenti u b'mod partikolari l-Istati Membri. Fl-aħħar snin, l-UE qablet dwar leġiżlazzjoni li ċċaħħad lit-terroristi mill-mezzi biex jaġixxu. Dan jinkludi kontroll aktar b'saħħtu ta' armi tan-nar miżmuma legalment, restrizzjoni tal-aċċess għal splussivi perikolużi, u l-indirizzar tal-aċċess tat-terroristi għall-finanzjament. Biex jinkisbu r-riżultati, jeħtieġ li dawn ir-regoli jiġu implimentati sew. Ittieħdu wkoll miżuri biex l-awtoritajiet ikunu mħejjija aħjar għar-riskji kimiċi, bijoloġiċi, radjoloġiċi u nukleari (CBRN). Il-leġiżlazzjoni tal-2017 dwar it-terroriżmu madwar l-UE tikkriminalizza pereżempju li wieħed jitħarreġ biex isir terrorist u l-ivvjaġġar barra mill-pajjiż biex jitwettaq reat terroristiku. L-iskambju ta' informazzjoni u l-kooperazzjoni tal-pulizija huma kruċjali għall-ħidma tal-awtoritajiet tal-infurzar tal-liġi fl-Ewropa. Fl-2016, il-Europol stabbilixxa Ċentru Ewropew għall-Ġlieda Kontra t-Terroriżmu. Dan jagħti sostenn operazzjonali lill-investigaturi nazzjonali u jtejjeb l-iskambju ta' informazzjoni. Issa huwa parti minn kull investigazzjoni maġġuri kontra t-terroriżmu fl-UE. Is-sistemi ta' informazzjoni tal-UE ssaħħu wkoll biex itejbu l-kondiviżjoni tal-informazzjoni fost l-Istati Membri u jassistu l-investigazzjonijiet transfruntiera. Is-Sistema ta' Informazzjoni ta' Schengen (SIS) hija l-aktar bażi tad-data użata fl-Ewropa għas-sigurtà u l-ġestjoni tal-fruntieri. Din tgħin lill-pulizija u lill-awtoritajiet tal-infurzar tal-liġi biex jaqbdu l-kriminali u t-terroristi. Pereżempju, għandha allerti dwar trażgressuri terroristiċi. Kull persuna li taqsam il-fruntieri tal-UE – kemm ċittadini tal-UE kif ukoll ċittadini mhux tal-UE – hija meħtieġa li tiġi ċċekkjata sistematikament ma' bażijiet ta' data ta' sigurtà kondiviżi, inkluża s-SIS. L-ipproċessar ta' data ta' Informazzjoni Antiċipata dwar il-Passiġġieri, f'konformità mal-leġiżlazzjoni tal-UE, għandu rwol vitali fl-identifikazzjoni, il-prevenzjoni, id-detezzjoni u t-tħarbit tat-terroriżmu u reati serji oħrajn. Is-Sistema Ewropea ta' Informazzjoni ta' Rekords Kriminali, li twaqqfet fl-2012, ittejjeb l-iskambju ta' informazzjoni dwar il-fedini penali madwar l-UE. L-UE qed tiżviluppa wkoll sistemi ta' informazzjoni ġodda. Is-Sistema ta' Dħul/Ħruġ se tieħu post l-ittimbrar manwali tal-passaporti u tirreġistra d-dħul u l-ħruġ ta' ċittadini mhux tal-UE, u se jkollha rwol ewlieni fl-immodernizzar tal-ġestjoni tal-fruntieri. Is-Sistema Ewropea ta' Informazzjoni u ta' Awtorizzazzjoni għall-Ivvjaġġar se tgħin biex jiġu identifikati r-riskji għas-sigurtà li jistgħu jinħolqu minn viżitaturi eżentati mill-viża qabel ma jaslu fil-fruntieri tal-UE. Barra minn hekk, għaddejja ħidma biex is-sistemi ta' informazzjoni għall-ġestjoni tal-fruntieri u tal-migrazzjoni jsiru interoperabbli. Dan ifisser li se jkunu jistgħu jaħdmu flimkien, biex b'hekk l-awtoritajiet tal-infurzar tal-liġi jkunu jistgħu jagħmlu użu tajjeb mid-data miżmuma f'bażijiet tad-data differenti. Is-sħubijiet u l-kooperazzjoni kontra t-terroriżmu ma' pajjiżi mhux tal-UE kienu essenzjali biex tissaħħaħ is-sigurtà fl-UE. Fid-Delegazzjonijiet tal-UE hemm network ta' 17-il espert fil-ġlieda kontra t-terroriżmu u fis-sigurtà, li jipprovdi appoġġ, jiffaċilita l-kooperazzjoni u jippromwovi programmi ta' bini ta' kapaċità. Matul dawn l-aħħar snin, l-UE żiedet l-involviment tagħha ma' korpi rilevanti tan-NU bħall-Uffiċċju tan-Nazzjonijiet Uniti għall-Ġlieda Kontra t-Terroriżmu u ma' organizzazzjonijiet internazzjonali oħrajn. F'Ġunju 2020, il-Kunsill appella għal aktar tisħiħ tal-impenn estern tal-UE kontra t-terroriżmu b'enfasi fuq il-Balkani tal-Punent, l-Afrika ta' Fuq u l-Lvant Nofsani, is-Saħel, u l-Qarn tal-Afrika. L-UE kif se tappoġġa lill-Istati Membri fit-trattament tal-kwistjoni tal-Ġellieda Terroristi Barranin? L-appoġġ tal-UE jiffoka fuq l-għajnuna lill-Istati Membri għad-detezzjoni, l-identifikazzjoni u l-prosekuzzjoni tal-ġellieda terroristi li jirritornaw, kif ukoll biex jiġġestixxu r-ritorn tal-familji tagħhom. Il-leġiżlazzjoni tal-UE tagħmilha reat li wieħed jitħarreġ u jivvjaġġa għal skopijiet terroristiċi. L-użu mill-awtoritajiet nazzjonali tas-Sistema ta' Informazzjoni ta' Schengen għandu jippermetti d-detezzjoni ta' ġellieda terroristi li jirritornaw. L-analiżi tad-data tar-Reġistru tal-Ismijiet tal-Passiġġieri tippermetti lill-awtoritajiet tal-infurzar tal-liġi fid-detezzjoni ta' xejriet tal-ivvjaġġar suspettużi u fl-identifikazzjoni tal-kompliċi ta' terroristi u kriminali. Illum, il-Kummissjoni qed tipproponi wkoll miżuri ġodda. Sabiex jiġi żgurat li l-informazzjoni dwar ġellieda terroristi barranin, ipprovduta minn pajjiżi affidabbli li mhumiex fl-UE, tiddaħħal fis-Sistema ta' Informazzjoni ta' Schengen u tkun aċċessibbli f'ħin reali għall-uffiċjali fl-ewwel linja fl-Istati Membri, jenħtieġ li l-Europol titħalla toħloq allerti ddedikati ta' dan it-tip, wara konsultazzjoni mal-Istati Membri.Il-Kummissjoni se tipproponi wkoll li tirrevedi r-regoli dwar l-Informazzjoni Antiċipata dwar il-Passiġġieri, inkluż biex tikkunsidra li tipprevedi l-użu ta' din id-data għall-ġlieda kontra d-delitti gravi u t-terroriżmu. Barra minn hekk, il-Kummissjoni se tkompli tappoġġa lill-Istati Membri biex jużaw informazzjoni mill-kamp tal-battalja, jiġifieri informazzjoni żvelata u miġbura mill-forzi militari matul operazzjonijiet fuq il-kamp tal-battalja jew minn suġġetti privati f'żona ta' kunflitt. Dan l-appoġġ se jinkludi l-aħjar prattiki, l-iskambju ta' informazzjoni, u possibbilment il-finanzjament tal-proġetti. Il-Kummissjoni u s-Servizz Ewropew għall-Azzjoni Esterna se jkomplu wkoll jappoġġaw u jsaħħu l-kooperazzjoni ma' pajjiżi ewlenin mhux tal-UE bħall-Istati Uniti, inkluż dwar l-aċċess u l-użu ta' informazzjoni mill-kamp tal-battalja. L-aġenda kif se tgħin fid-detezzjoni tal-vulnerabbiltajiet u l-promozzjoni tal-valutazzjoni tar-riskju? Il-Kummissjoni dalwaqt se tagħmel proposta ġdida dwar ir-reżiljenza ta' entitajiet kritiċi. Dan għandu jinkludi l-istabbiliment ta' missjonijiet konsultattivi biex jappoġġaw lill-Istati Membri u lill-operaturi ta' infrastrutturi kritiċi fit-tisħiħ tar-reżiljenza tagħhom għat-tħarbit, inkluż l-antiċipazzjoni ta' azzjonijiet terroristiċi possibbli. Dan se jibni fuq l-esperjenza ta' grupp ta' Konsulenti dwar is-Sigurtà Protettiva tal-UE, li bħalissa qed jitħarrġu u jistgħu jiġu skjerati malli jintalbu jagħmlu hekk. Is-sigurtà tal-avjazzjoni u l-valutazzjonijiet tar-riskji tal-UE se jiġu żviluppati aktar biex itejbu kemm il-ħin tar-rispons wara l-inċidenti kif ukoll il-livell ta' skambju ta' informazzjoni . Ġiet żviluppata valutazzjoni tar-riskju fil-qasam tas-sigurtà ferrovjarja u l-Kummissjoni se tniedi qasam ġdid ta' ħidma biex tiżgura s-sigurtà tat-trasport marittimu. X'se jkun ir-rwol tar-riċerka dwar is-sigurtà fl-indirizzar ta' teknoloġiji moderni użati biex jitwettqu attakki terroristiċi? Filwaqt li jibni fuq l-isforzi preċedenti, l-investiment tal-UE fir-riċerka dwar is-sigurtà se jiffoka fuq l-indirizzar ta' modi differenti ta' kif joperaw il-kriminali u jgħin biex jantiċipa aħjar kif it-teknoloġiji jolqtu t-theddid terroristiku. Dan se jsaħħaħ d-detezzjoni bikrija ta' theddid potenzjali ġdid billi jesplora l-użu tal-intelliġenza artifiċjali għall-ipproċessar ta' ammonti kbar ta' data. Dan jista' jgħin ukoll biex jinstabu modi ġodda biex tiġi indirizzata r-radikalizzazzjoni. Il-programm ta' riċerka futur, Orizzont Ewropa, għandu jiżgura eżitu u reazzjoni għall-ħtiġijiet tal-infurzar tal-liġi aktar orjentati lejn l-impatt. Il-Europol se jassisti lill-Kummissjoni tidentifika u timplimenta r-riċerka u l-innovazzjoni rilevanti għall-infurzar tal-liġi. L-aġenda kif se tiżgura d-diżimpenn fil-ħabs, ir-riabilitazzjoni u r-riintegrazzjoni ta' individwi radikalizzati jew ta' trażgressuri terroristiċi? Il-Kummissjoni se tidentifika approċċi effikaċi għad-diżimpenn tal-ħabsin radikalizzati u tat-trażgressuri terroristiċi u se tappoġġa t-taħriġ tal-professjonisti f'dan il-qasam, abbażi tal-esperjenzi tal-Istati Membri u abbażi tal-Manwal ta' Riabilitazzjoni tan-Network ta' Sensibilizzazzjoni dwar ir-Radikalizzazzjoni li jipprovdi gwida dwar ir-riabilitazzjoni u r-riintegrazzjoni. Il-Kummissjoni se tiżviluppa metodoloġija bi standards komuni sabiex tevalwa l-effikaċja tal-programmi ta' riintegrazzjoni bl-appoġġ tal-Fond għas-Sigurtà Interna. Il-Kummissjoni, għaliex u meta se tipproponi kodiċi ġdid ta' kooperazzjoni tal-pulizija? Il-qafas legali eżistenti għall-kooperazzjoni fl-infurzar tal-liġi fost l-Istati Membri tal-UE bħalissa huwa kumpless wisq. Huwa bbażat fuq testi legali differenti, b'mod partikolari l-Konvenzjoni tal-1990 li Timplimenta l-Ftehim ta' Schengen u d-Deċiżjonijiet ta' Prüm relatati mal-kooperazzjoni operattiva bħall-operazzjonijiet konġunti. L-Istati Membri kkomplementaw dan il-qafas legali bi ftehimiet ta' kooperazzjoni bilaterali. Il-ħolqien ta' kodiċi ta' kooperazzjoni tal-pulizija tal-UE se jiffaċilita l-kooperazzjoni transfruntiera fil-ġlieda kontra t-terroriżmu billi jgħaqqad dawn l-istrumenti differenti f'reġim legali ċar, koerenti u modern. Il-Kummissjoni se tipproponi l-kodiċi l-ġdid fi tmiem l-2021, filwaqt li tqis il-linji gwida eżistenti tal-Kunsill. L-Aġenda kif se ttejjeb l-aċċess għall-evidenza diġitali u l-informazzjoni kriptata filwaqt li tirrispetta d-dritt għall-privatezza? It-teknoloġija tal-kriptaġġ hija waħda mill-pedamenti ewlenin fit-twaqqif u ż-żamma tas-Suq Uniku Diġitali u fis-salvagwardja tad-drittijiet fundamentali, tal-privatezza u tal-protezzjoni tad-data taċ-ċittadini. Madankollu, meta tintuża għal finijiet kriminali, hija taħbi l-identità tal-kriminali u taħbi l-kontenut tal-komunikazzjonijiet tagħhom. Illum, parti sostanzjali mill-investigazzjonijiet kontra kull forma ta' kriminalità u terroriżmu tinvolvi l-informazzjoni kriptata. Il-Kummissjoni se taħdem mal-Istati Membri biex jidentifikaw is-soluzzjonijiet tekniċi, operazzjonali u ġuridiċi possibbli għall-aċċess legali u se tippromwovi approċċ li jżomm l-effikaċja tal-kriptaġġ biex jiġu protetti l-privatezza u s-sigurtà, filwaqt li jipprovdi reazzjoni effikaċi kontra l-kriminalità u t-terroriżmu. B'evidenza diġitali meħtieġa f'madwar 85% tal-investigazzjonijiet kriminali kollha, huwa meħtieġ qafas ċar u robust għal aċċess transfruntiera f'waqtu għall-evidenza elettronika. Il-Kummissjoni tistieden lill-Parlament Ewropew u lill-Kunsill jadottaw b'mod urġenti l-proposti leġiżlattivi dwar l-evidenza elettronika. Il-Kummissjoni se tkompli tipparteċipa f'isem l-Unjoni fin-negozjati dwar it-Tieni protokoll addizzjonali tal-Konvenzjoni ta' Budapest dwar iċ-ċiberkriminalità, maħsub biex jistabbilixxi regoli b'saħħithom għall-kooperazzjoni mas-sħab internazzjonali tagħna fl-investigazzjonijiet diġitali. X'tipprevedi l-Aġenda Kontra t-Terroriżmu għall-appoġġ tal-vittmi tat-terroriżmu? L-UE adottat sett komprensiv ta' regoli dwar id-drittijiet tal-vittmi u l-ewwel Strateġija tal-UE dwar id-drittijiet tal-vittmi (2020–2025) b'attenzjoni speċjali għall-vittmi tat-terroriżmu. Iċ-Ċentru ta' Għarfien Espert tal-UE għall-vittmi tat-terroriżmu – stabbilit f'Jannar 2020 – jassisti lill-Istati Membri u lill-organizzazzjonijiet nazzjonali ta' appoġġ għall-vittmi b'linji gwida u attivitajiet ta' taħriġ. Il-vittmi tat-terroriżmu għandhom ukoll drittijiet speċifiċi skont id-Direttiva dwar il-ġlieda kontra t-terroriżmu, inkluż id-dritt għal aċċess immedjat għal servizzi ta' appoġġ mediku u psikoloġiku kif ukoll għal parir legali jew prattiku. Il-Kummissjoni se tivvaluta r-regoli eżistenti tal-UE dwar id-drittijiet tal-vittmi u, jekk ikun meħtieġ, se tipproponi bidliet leġiżlattivi. Il-Kummissjoni se tivvaluta wkoll kif jista' jittejjeb l-aċċess għall-kumpens tal-vittmi. X'se jinbidel bil-mandat imsaħħaħ tal-Europol? Il-mandat il-ġdid se: Il-Kummissjoni se tagħmel ukoll proposti fl-2021 għat-titjib tal-iskambju ta' data relatata mal-ġlieda kontra t-terroriżmu mal-Eurojust, biex dan l-iskambju jsir sikur u effiċjenti u biex il-Eurojust tkun tista' tirreaġixxi fil-ħin. Il-Kummissjoni kif se tiżgura li l-Europol jirċievi l-persunal u r-riżorsi finanzjarji meħtieġa biex iwettaq il-kompiti l-ġodda tiegħu? Ir-reviżjoni tal-mandat tmur ma' żieda fil-baġit ta' madwar EUR 180 miljun u madwar 160 membru tal-persunal addizzjonali matul il-perjodu baġitarju li jmiss. Dan huwa soġġett għall-eżitu tan-negozjati dwar il-baġit tal-UE għall-2021-2027. Ir-reviżjoni tal-mandat tal-Europol tiftaħ ukoll il-possibbiltà għall-Istati Membri li jikkontribwixxu direttament għall-baġit tal-Europol, meta jkun neċessarju u meħtieġ mill-kompiti eżistenti jew mill-kompiti l-ġodda. Din iż-żieda fil-persunal u fil-baġit se tagħti lill-Europol il-mezzi biex iwettaq il-mandat imsaħħaħ tiegħu. B'mod partikolari se tipprovdi riżorsi adegwati liċ-Ċentru Ewropew għall-Ġlieda Kontra t-Terroriżmu u tippermetti lill-Unità ta' Indikazzjoni ta' Kontenut fuq l-Internet timmonitorja u tirreferi t-tipi kollha ta' kontenut terroristiku lill-pjattaformi online b'disponibbiltà ta' 24 siegħa kuljum. Għal Aktar Informazzjoni Komunikazzjoni dwar Aġenda Kontra t-Terroriżmu għall-UE: Antiċipazzjoni, Prevenzjoni, Protezzjoni, Reazzjoni Proposta għal Regolament li jsaħħaħ il-mandat tal-Europol It-tisħiħ tal-mandat tal-Europol – Valutazzjoni tal-impatt It-tisħiħ tal-mandat tal-Europol – Sommarju eżekuttiv tal-valutazzjoni tal-impatt Stqarrija għall-istampa: L-Unjoni tas-Sigurtà: Aġenda Kontra t-Terroriżmu u Europol aktar b'saħħitha biex tingħata spinta lir-reżiljenza tal-UE Stqarrija għall-istampa: Strateġija tal-UE dwar l-Unjoni tas-Sigurtà: nikkollegaw il-punti f'ekosistema ġdida tas-sigurtà, l-24 ta' Lulju 2020 Unjoni tas-Sigurtà — is-sit web tal-Kummissjoni